CELEX: 32012R1217
Language: el
Date: 2012-12-12 00:00:00
Title: Κανονισμός (ΕΕ) αριθ. 1217/2012 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012 , για τη χορήγηση δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση

20.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 351/34
            
         ΚΑΝΟΝΙΣΜΌΣ (ΕΕ) αριθ. 1217/2012 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 12ης Δεκεμβρίου 2012
   για τη χορήγηση δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:
   
               (1)
            
            
               Λόγω της οικονομικής σημασίας που έχουν για την Ένωση οι εισαγωγές ακατέργαστης ξυλείας και της σημασίας που έχει για την Ένωση η Ρωσική Ομοσπονδία ως προμηθευτής ακατέργαστης ξυλείας, η Επιτροπή διαπραγματεύτηκε με τη Ρωσική Ομοσπονδία δεσμεύσεις που θα αναλάβει η τελευταία για τη μείωση ή την εξάλειψη των εξαγωγικών δασμών στην ακατέργαστη ξυλεία.
            
         
               (2)
            
            
               Οι εν λόγω δεσμεύσεις, που αποτέλεσαν μέρος του πίνακα του Παγκόσμιου Οργανισμού Εμπορίου (ΠΟΕ) με τις παραχωρήσεις και δεσμεύσεις της Ρωσικής Ομοσπονδίας σχετικά με τα εμπορεύματα κατά την προσχώρησή της στον ΠΟΕ, περιλαμβάνουν δασμολογικές ποσοστώσεις για τις εξαγωγές ορισμένων ειδών ξύλου από κωνοφόρα δένδρα και ένα μερίδιο από τις ποσοστώσεις αυτές έχει χορηγηθεί στις εξαγωγές προς την Ένωση.
            
         
               (3)
            
            
               Στο πλαίσιο των διαπραγματεύσεων για την προσχώρηση της Ρωσικής Ομοσπονδίας στον ΠΟΕ, η Επιτροπή διαπραγματεύτηκε, εξ ονόματος της Ένωσης, συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη διαχείριση των δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση (2) («η συμφωνία»).
            
         
               (4)
            
            
               Η Ένωση και η Ρωσική Ομοσπονδία διαπραγματεύτηκαν επίσης πρωτόκολλο σχετικά με τεχνικές ρυθμίσεις, όπως προβλέπεται στη συμφωνία (3) («το πρωτόκολλο»).
            
         
               (5)
            
            
               Στις 14 Δεκεμβρίου 2011, το Συμβούλιο εξέδωσε την απόφαση 2012/105/ΕΕ (4) για την υπογραφή της συμφωνίας και του πρωτοκόλλου και την προσωρινή εφαρμογή τους από την ημερομηνία προσχώρησης της Ρωσικής Ομοσπονδίας στον ΠΟΕ. Η συμφωνία και το πρωτόκολλο υπογράφηκαν στις 16 Δεκεμβρίου 2011. H Ρωσική Ομοσπονδία προσχώρησε στον ΠΟΕ στις 22 Αυγούστου 2012.
            
         
               (6)
            
            
               Σύμφωνα με τους όρους της συμφωνίας, η Ένωση θα πρέπει να διαχειρίζεται το μερίδιο των δασμολογικών ποσοστώσεων που κατανέμονται σ’ αυτήν σύμφωνα με τις εσωτερικές διαδικασίες της. Η απόφαση 2012/105/ΕΕ ορίζει ότι η Επιτροπή θα πρέπει να θεσπίζει λεπτομερείς κανόνες για τη μέθοδο κατανομής των εγκρίσεων ποσοστώσεων σύμφωνα με το πρωτόκολλο, καθώς και τυχόν άλλες διατάξεις που είναι αναγκαίες για τη διαχείριση από την Ένωση των ποσοτήτων δασμολογικών ποσοστώσεων που κατανέμονται στις εξαγωγές στην Ένωση. Ο εκτελεστικός κανονισμός (ΕΕ) αριθ. 498/2012 της Επιτροπής (5) θέσπισε τους αναγκαίους προσωρινούς εκτελεστικούς κανόνες, ώστε να επιτρέπεται να είναι πλήρως λειτουργική η διαχείριση από την Ένωση του μεριδίου δασμολογικών ποσοστώσεών της έως τη στιγμή που η Ρωσική Ομοσπονδία προσχώρησε στον ΠΟΕ. Ο εν λόγω κανονισμός θα παύσει να ισχύει αμέσως μόλις η συμφωνία και το πρωτόκολλο συναφθούν και αρχίσουν να ισχύουν.
            
         
               (7)
            
            
               Για να εξασφαλιστούν ομοιόμορφοι όροι εφαρμογής της συμφωνίας και του πρωτοκόλλου αμέσως μετά την έναρξη ισχύος τους, θα πρέπει να ανατεθούν στην Επιτροπή εκτελεστικές αρμοδιότητες. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (6).
            
         
               (8)
            
            
               Για να διασφαλιστεί η ασφάλεια δικαίου και η νομική συνέχεια για τους οικονομικούς φορείς, οι νέες εκτελεστικές πράξεις που θα υιοθετηθούν δυνάμει του παρόντος κανονισμού θα πρέπει να διατηρούν τις έννομες συνέπειες των μεταβατικών μέτρων που έχουν ήδη ληφθεί βάσει του εκτελεστικού κανονισμού (ΕΕ) αριθ. 498/2012. Τα εν λόγω μεταβατικά μέτρα θα πρέπει στη συνέχεια να αντιμετωπίζονται ως να είχαν ληφθεί στο πλαίσιο των αντίστοιχων διατάξεων αυτών των νέων εκτελεστικών πράξεων,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Για την εφαρμογή της συμφωνίας μεταξύ της Ευρωπαϊκής Ένωσης και της Ρωσικής Ομοσπονδίας για τη χορήγηση δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση και του πρωτοκόλλου σχετικά με τις τεχνικές ρυθμίσεις της εν λόγω συμφωνίας, η Επιτροπή εκδίδει εκτελεστικές πράξεις που θεσπίζουν λεπτομερείς κανόνες για τη μέθοδο κατανομής των εγκρίσεων ποσοστώσεων σύμφωνα με το άρθρο 5 παράγραφος 2 του πρωτοκόλλου, καθώς και τυχόν άλλες διατάξεις που είναι αναγκαίες για τη διαχείριση από την Ένωση των ποσοτήτων δασμολογικών ποσοστώσεων που κατανέμονται στις εξαγωγές στην Ένωση. Οι εν λόγω εκτελεστικές πράξεις εκδίδονται σύμφωνα με την εξεταστική διαδικασία του άρθρου 2 παράγραφος 2.
   2.   Οι εκτελεστικές πράξεις που αναφέρονται στην παράγραφο 1 διατηρούν τις έννομες συνέπειες των μεταβατικών μέτρων που έχουν ληφθεί βάσει του εκτελεστικού κανονισμού (ΕΕ) αριθ. 498/2012.
   Άρθρο 2
   1.   Η Επιτροπή επικουρείται από τη μόνιμη δασική επιτροπή που συστάθηκε βάσει του άρθρου 5 της απόφασης 2012/105/ΕΕ. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011. Η μόνιμη δασική επιτροπή μπορεί να εξετάζει κάθε θέμα σχετικά με την εφαρμογή της συμφωνίας και του πρωτοκόλλου που προτείνει η Επιτροπή ή κατόπιν αίτησης κράτους μέλους.
   2.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5 του κανονισμού (ΕΕ) αριθ. 182/2011.
   Άρθρο 3
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 12 Δεκεμβρίου 2012.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         Α. Δ. ΜΑΥΡΟΓΙΆΝΝΗΣ
      
   
   
      (1)  Θέση του Ευρωπαϊκού Κοινοβουλίου της 21ης Νοεμβρίου 2012 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 3ης Δεκεμβρίου 2012.
   
      (2)  ΕΕ L 57 της 29.2.2012, σ. 3.
   
      (3)  ΕΕ L 57 της 29.2.2012, σ. 5.
   
      (4)  ΕΕ L 57 της 29.2.2012, σ. 1.
   
      (5)  ΕΕ L 152 της 13.6.2012, σ. 28.
   
      (6)  ΕΕ L 55 της 28.2.2011, σ. 13.